• IL-PN KIEN NEGATTIV DWAR DIN UKOLL Sentejn mill-introduzzjoni tas-sistema koedukattiva f'Malta jidher li l-maġġoranza tal-istudenti Maltin huma kuntenti b'din is-sistema u jħossuhom li qed iroddu xogħol tajjeb lura lill-iskola. Dan anke jekk meta ddaħħlet is-sistema l-Oppożizzjoni kienet negattiva dwarha. Dak iż-żmien il-kelliem għall-Edukazzjoni, Joe Cassar, qal fi stqarrija li l-koedukazzjoni u l-middle schools huma riformi kbar li kienu se jkunu implimentati mingħajr studju u konsultazzjoni. "Minkejja li bħalissa dawn iż-żewġ riformi jinsabu għaddejjin minn fażi ta' proġett pilota, jidher li l-Ministru Evarist Bartolo diġà jinsab deċiż li jintroduċihom," kien qal Cassar li għamel dikjarazzjoni wara oħra f'dan is-sens. Iżda, li qal Cassar kien miċħud minn riżultati ta' stħarriġ li sar f'April li għadda fost studenti, għalliema u ġenituri ta' studenti tal-ewwel erba' snin tal-iskola sekondarja. L-istħarriġ sar fost 987 student mill-ewwel sena u 758 ġenitur tagħhom, 958 student mit-tieni sena u 854 ġenitur, 123 studenti mit-tielet u r-raba' sena u 69 ġenitur, u total ta' 577 għalliem tal-iskola sekondarja. L-istudenti tal-ewwel sena saħqu li jinsabu kuntenti bil-mod kif qed jirċievu l-edukazzjoni fl-iskola(83%) u li sejrin tajjeb (81%). Iżda spikkaw ukoll kummenti li jgħidu li dawn it-tfal iħossuhom li għandhom wisq suġġetti x'jistudjaw (58%). Il-ġenituri ta' dawn l-istudenti qalu li jinsabu kuntenti bl-esperjenza koedukattiva ta' wliedhom (83%) filwaqt li qablu wkoll li wliedhom draw din is-sistema (90%), li fil-bidu tagħha kien hawn ħafna spekulazzjonijiet mill-pubbliku dwar jekk tkunx ta' suċċess jew le. Ir-riżultati li nkisbu mill-istudenti tat-tieni sena sekondarja wkoll juru ċifri sodisfaċenti fejn tidħol l-esperjenza ta' dawn l-istudenti. Numru sostanzjali qablu li l-esperjenza tagħhom f'din is-sistema hija waħda tajba (78%), u li qed iħossuom imorru tajjeb (78%), iżda l-persentaġġ ta' studenti li saħqu li jħossu l-piż ta' wisq suġġetti akkademiċi li għandhom jistudjaw huma wisq (57%). Ġenituri tat-tfal fit-tieni sena rrimarkaw li huma sodisfatti bl-esperjenza ta' wliedhom (81%), u li draw is-sistema koedukattiva (81%). Fuq kollox saħqu wkoll li wliedhom huma iktar kuntenti minn snin preċedenti fl-iskola (67%). L-inqas ċifri mir-riżultati huma dawk tal-istudenti u l-ġenituri tat-tielet u r-raba' sena. 71% tal-istudenti huma kuntenti l-iskola u 68% imorru tajjeb fl-istudji akkademiċi, iżda fl-istess ħin 65% indikaw li għandhom wisq x'jistudjaw. Il-kummenti mingħand il-ġenituri kienu pożittivi ferm hekk kif 90% rrispondew li wliedhom huma kuntenti fl-iskola, u 96% qalu li t-tfal tagħhom draw b'din is-sistema. 80% qalu wkoll li wliedhom huma iktar kuntenti issa minn snin preċedenti. 60% tal-għalliema qalu li din is-sistema fissret iktar sfidi fil-konfront tagħhom, għalkemm issa 50% tagħhom draw jgħallmu f'din is-sistema. Kienu 46% li nnutaw li l-introduzzjoni ta' din is-sistema ma għamlet ebda differenza fil-mod kif dawn qed jagħmlu xogħolhom. Dawn ir-riżultati tħabbru aktar kmieni din il-ġimgħa mill-Ministru għall-Edukazzjoni Evarist Bartolo u il-kordinatur tas-sistema koedukattiva Maria Ciappara, b'din tal-aħħar ittenni li se jkunu qed isostnu l-importanza li t-tranżizzjoni bejn il-middle school u s-senior school; jiġifieri dik bejn it-tieni u t-tielet sena sekondarja għandha tkun waħda iktar trankwilla għall-istudent biex dan ikun jista' jinvesti iktar fl-istudju tiegħu. Ir-riżultati, flimkien mal-ilmenti li ressqu l-istudenti, issa qed jitressqu quddiem l-għalliema biex l-esperjenza edukattiva tat-tfal dejjem titjieb. Jidher li l-istudenti lmentaw b'mod partikolari fuq l-uniformijiet tal-iskola, fejn qalu li dawn huma skomdi, wisq formali u mhux prattiċi. Iktar minn hekk appellaw għal aktar azzjoni fuq każi ta' bbulljar fl-iskejjel; problema li ilha tiġi indirizzata dawn l-aħħar snin. Dan tal-aħħar imur id f'id ma' dikjarazzjoni tal-Ministru Bartolo li hawn bżonn ta' iktar dixxiplina fost l-istudenti, għax din tibqa' l-iktar sfida fil-konfront tal-għalliema. Mistenni jkun indirizzat ukoll il-fatt li persentaġġ sostanzjali tal-istudenti minn kull sena qalu li għandhom wisq x'jistudjaw. Dan jista' jikkawża mġiba ħażina fit-tfal għax student kapaċi jirritalja meta b'mod kontinwu qed jiġi mgħallem suġġett li ma jogħġbux. Il-Ministru Bartolo appella wkoll għall-introduzzjoni ta' mezzi ta' tagħlim iktar flessibbli biex il-problema ta' dixxipplina tkun indirizzata ħalli b'hekk ukoll ikun hemm tnaqqis fl-imġiba ħażina tal-istudenti.